Politici fiscale şi bugetare în statele central

şi est europene

 

  

 

Politicile fiscală şi bugetară ocupă un loc extrem de important în cadrul politicii economice a unui stat. Modul de constituire a veniturilor şi repartizarea cheltuielilor bugetare, reformele necesare în domeniul fiscalităţii, consolidarea bugetară, reforma sistemului de pensii şi cea a asigurărilor sociale reprezintă doar câteva aspecte ale acestor politici. 

În acest material vizăm politicile fiscală şi bugetară în statele central şi est europene. Metoda de abordare este cea comparativă. 

Socotim utilă o astfel de lucrare, mai ales că ea are în vedere, în partea ei finală, evoluţiile fiscale şi bugetare ale României în ultima perioadă, aşa cum sunt reflectate în Raportul care însoţeşte proiectul Legii bugetului pe 2001, în evaluările realizate de Fondul Monetar Internaţional şi de Comisia Europeană.

 

 

I. EVOLUŢII ALE POLITICII FISCALE ŞI BUGETARE ÎN ŢĂRILE CENTRAL ŞI EST EUROPENE

 

1. Bulgaria

 

Ţinta deficitului bugetar este definită în conformitate cu metodologia FMI (Government Financial Statistics). Banca Naţională a Bulgariei publică în mod regulat (lunar sau la 6 luni) un raport asupra bugetului general consolidat. Comisia Europeană apreciază că Bulgaria a realizat în ultimii ani progrese semnificative spre consolidarea sistemului de raportare bugetară, în principal, prin eliminarea conturilor şi fondurilor extrabugetare. Fondurile şi conturile extrabugetare rămase au fost incluse în programul fiscal consolidat.

Numărul acestora s-a redus de la 28 în 1999, la 20 în 2000, iar procesul de desfiinţare a acestora este în derulare.

Punerea în aplicare a standardelor statistice (ESA 95) se află în competenţa Institutului naţional de statistică.

Politica fiscală este constrânsă de cerinţele acordului de instituire a Consiliului monetar, înfiinţat în iunie 1997. Prin regulile Consiliului monetar, sunt excluse împrumuturile acordate de banca centrală şi, astfel, orice deficit fiscal trebuie finanţat prin împrumuturi de pe piaţa internă sau de pe cea externă. 

A fost înfiinţat un cont fiscal de rezervă pentru a se evita fluctuaţiile veniturilor bugetare pe parcursul anului; el este administrat de către banca centrală.

Evaluarea comună realizată de guvern împreună cu Comisia Europeană (mai 1999) conţine un program economic pe termen mediu, sprijinit de către FMI în 1998. Atât obiectivele programului convenit cu FMI, cât şi cele din Evaluarea comună sunt de a realiza stabilitatea macroeconomică şi de a promova restructurarea economică. În constrângerile cadrului formal, PIB este aşteptat să crească cu 4-5% pe an. Nivelul inflaţiei a scăzut şi este de aşteptat ca ea să rămână sub 10%, pe termen mediu. 

Ţinta stabilită în 1999 a inclus un deficit al contului curent de 5,6%, cu o reducere suplimentară la 4,1% în 2000.

Asistenţa financiară este suplimentată prin asistenţa macroeconomică primită din partea UE şi prin cea financiară legată de procesul de preaderare al Bulgariei la Uniune. 

Bulgaria primeşte, de asemenea, o importantă asistenţă din partea Băncii Mondiale în legătură cu proiectele de ajustare structurală în sectorul agricol şi în cel financiar.

Alte obiective pe termen mediu vizează îmbunătăţirea administrării impozitelor şi taxelor, continuarea consolidării acelor conturi extrabugetare care au rămas în afara bugetului de stat şi impunerea disciplinei financiare în sectorul întreprinderilor de stat. Acest sector este apreciat ca generator al diminuării veniturilor bugetare, prin acumularea de arierate reprezentând plăţi la bugetul de stat şi la cel al asigurărilor sociale, precum şi prin atragerea de subvenţii bugetare.

Autorităţile speră să îmbunătăţească disciplina financiară prin continuarea procesului de privatizare, proces însoţit de izolarea financiară şi de monitorizare, sau chiar de închiderea unor întreprinderi de stat.

Evoluţiile fiscale la nivelul anului 2000 au apărut ca urmare a unui program de reformă fiscală; astfel, s-au realizat progrese apreciate de către Comisia Europeană drept remarcabile, în termenii stabilizării macroeconomice. Consiliul monetar a contribuit într-o manieră semnificativă la aceste realizări.

O altă importantă realizare este aceea a controlului bugetar, prin desfiinţarea mai multor fonduri şi conturi extrabugetare. Pentru sfârşitul anului trecut era prevăzută consolidarea acestora într-un singur cont al trezoreriei. Acest lucru va permite o folosire mai raţională a resurselor şi o aplicarea mai eficientă a politicilor prioritare.

În termenii performanţei fiscale, autorităţile bulgare au redus deficitul fiscal de la 12% din PIB (1996), la 0,9% (1999). În 1999, criza din Kosovo a cauzat o deteriorare a contului curent, autorităţile răspunzând printr-o sporire a controlului cheltuielilor şi printr-o creştere a veniturilor bugetare. Acestea din urmă au sporit cu 14% în termeni reali, veniturile nefiscale reprezentând cea mai importantă creştere. Cuantumul impozitelor şi taxelor, precum şi contribuţiile pentru asigurările sociale s-au redus cu 50% la sfârşitul lui 1999. Cu toate acestea, această reducere s-a realizat într-o mare măsură prin scutiri fiscale. Evoluţiile pozitive ale dobânzilor internaţionale şi a strategiei de administrare a datoriei au redus plăţile dobânzilor la circa 4% din PIB. 

Pentru anul 2000, autorităţile bulgare au proiectat un deficit al bugetului general consolidat de 1,4% din PIB. Această ţintă se bazează pe ipoteza creşterii economice de 4% şi pe o rată a inflaţiei de 3,5%. Cheltuielile bugetare se aşteaptă să scadă la circa 38%, reprezentând o scădere cu 3% faţă de nivelul anului 1999 (conform metodologiei FMI). Plăţile dobânzilor vor reprezenta 12% din totalul veniturilor bugetare. Cu toate acestea, doar o mică parte din cheltuieli este alocată investiţiilor de capital. Aproximativ 0,8% din PIB este rezervat finanţării costurilor reformei sistemului de pensii şi respectiv cel al sănătăţii; 3% din PIB este alocat restructurării sau lichidării întreprinderilor.

Bugetul pe 2000 prevedea o dispoziţie conform căreia Ministerul de Finanţe poate limita cheltuielile la 90% din buget. Această dispoziţie permite un răspuns rapid la şocurile neaşteptate. Serviciul datoriei este aşteptat să crească, începând din 2000, în special în 2001 şi în 2003.

Reducerea sprijinului sectorului financiar acordat întreprinderilor de stat care înregistrează pierderi reprezintă o importantă componentă a programului economic pe termen mediu. În ultimii ani, lipsa disciplinei financiare, în special prin incapacitatea multor întreprinderi de a plăti impozitele, taxele şi contribuţiile la asigurările sociale, a creat dificultăţi semnificative pentru finanţele publice. Pentru asigurarea disciplinei financiare, un mare număr de întreprinderi de stat cu pierderi au fost izolate financiar şi au fost obligate fie să se restructureze, fie să se lichideze. Ministerul de Finanţe a introdus un sistem de monitorizare financiară pentru a se asigura că întreprinderile neprivatizate (în special utilităţile publice) îşi plătesc obligaţiile bugetare. Suplimentar, au fost eliminate subvenţiile către utilităţile publice. Mai mult, fiecare dintre aceste utilităţi a fost obligată să prezinte un plan de măsuri financiare de revigorare, care să asigure că acestea vor opera în lipsa subvenţiilor bugetare, începând din 2001.

Autorităţile recunosc importanţa reducerii suplimentare a datoriilor. Veniturile din privatizare, prin vânzarea întreprinderilor de stat, sunt direcţionate spre contul de rezervă fiscală, ele urmând a fi folosite pentru reducerea datoriei guvernamentale, reducerea viitoarelor plăţi ale dobânzilor acestei datorii şi asigurarea durabilităţii cadrului financiar pe termen mediu. 

În timp ce veniturile din privatizare au fost substanţiale în 1999 şi vor continua să fie ridicate în 2000 şi 2001, acestea vor începe să scadă, o dată ce întreprinderile cele mai importante au fost vândute.

Reforma sistemului de asigurări sociale rămâne o prioritate a politicii fiscale. Prin programul actual de reformă, costurile nete ale pensiilor din buget pe termen mediu sunt proiectate a oscila în jurul a 1% din PIB. Pe termen lung, această reformă permite echilibrarea fondului de pensii. Sectorul sănătăţii, care impune costuri fiscale importante, reprezintă, de asemenea, un obiectiv al programului de reformă.

Serviciul datoriei publice impune o povară semnificativă asupra bugetului. În comparaţie cu cele mai multe state în tranziţie, datoria externă a Bulgariei este ridicată, în ciuda reducerii nivelului datoriei din PIB de la 96% (în 1997) la circa 80% (la sfârşitul anului 1999). Trebuie subliniat faptul că schimbarea îndatorării externe, atât în termeni absoluţi, dar şi în cota procentuală din PIB, s-a datorat fluctuaţiilor cursului de schimb leva - USD.

Scăderea datoriei din nivelul PIB se datorează, de asemenea, combinaţiei pozitive a creşterii PIB, cu eforturile consolidării fiscale şi politicii de administrare a datoriei. 


Noua datorie publică a fost limitată prin sprijinul financiar acordat de către instituţiile financiare internaţionale (FMI şi Banca Mondială) şi de UE. Această nouă datorie are avantajul perioadei lungi de rambursare şi acela al dobânzii scăzute.

Un studiu recent al Băncii Mondiale a prezentat riscul fiscal asociat refinanţării datoriei publice şi dobânzilor acesteia. Studiul respectiv concluzionează că poziţia faţă de fluctuaţia dobânzilor este considerabilă. 1% din dobândă se va transforma în 1,5% creştere a serviciului datoriei faţă de venituri, pe termen mediu. O dată ce 2/3 din datorie este exprimată în USD, iar rezervele sunt exprimate în euro, există un risc al cursului de schimb legat de cursul de schimb USD - euro. Valoarea relativ scăzută a euro faţă de USD în primele luni ale anului 2000 a crescut semnificativ costurile serviciului datoriei.

Un raport privind bugetul de stat pe 2001, dat publicităţii în octombrie 2000 de către Ministerul bulgar de Finanţe, cuprinde ţintele politicii fiscale:

- menţinerea unui mediu macroeconomic stabil – Realizarea unei creşteri economice mai mari şi durabile, păstrând stabilitatea macroeconomică prin menţinerea bugetului echilibrat, a unui sistem fiscal stabil şi transparent, controlul asupra riscului fiscal şi scăderea datoriei publice reprezintă priorităţi pentru proiectul de buget în 2001;

- realizarea scopurilor integrării europene – Integrarea ţării în structurile europene şi euroatlantice este o prioritate a guvernului. Resursele financiare pentru acest proces sunt asigurate;

- investirea într-o structură îmbunătăţită a sectorului public – Principalul obiectiv îl reprezintă reformele sistemului de pensii şi acela al asigurărilor de sănătate. Derularea reformei administrare reprezintă esenţa restructurării şi întăririi capacităţii sectorului public;

- un management financiar îmbunătăţit – Combinarea managementului modern cu tehnologia informaţiei va conduce la un management mai eficient al resurselor bugetare.

După cum spuneam, accentul foarte important pus de către guvernul bulgar pe politica fiscală este rezultatul acordului de înfiinţare al Consiliului monetar. Această politică este instrumentul cheie de atingere a ţintelor politicii economice.

Scopurile politicii fiscale sunt: consolidarea fiscală prin menţinerea bugetului echilibrat, o rezervă fiscală adecvată care să garanteze plata serviciului datoriei publice şi surplusul primar al balanţei; implementarea constrângerilor bugetare stricte, întărirea sistemului fiscal şi cel al managementului fiscal, îmbunătăţirea managementului pe baza performanţelor de lichiditate bugetară şi alinierea acestora schimbărilor macroeconomice.

În 2000, bugetul a constituit factorul major al menţinerii stabilităţii macroeconomice. Ministerul de Finanţe a introdus un sistem modern de Trezorerie şi un singur cont, ceea ce a permit un comportament macroeconomic adecvat al bugetului, coordonat cu ciclul economic şi cu sezonabilitatea. 

Pentru 2000, deficitul bugetar în cadrul programului fiscal consolidat a fost prevăzut să rămână sub un nivel de 1,5% din PIB, în timp ce surplusul primar era aşteptat să atingă 3,5% din PIB. Legea privind bugetul de stat permitea Ministerului de Finanţe să restricţioneze subvenţiile la 90% din cerinţele legale. Bugetul asigura, de asemenea, o rezervă de 1,3% din PIB, în principal, pentru acoperirea costurilor reformei structurale. Atât politica fiscală, cât şi asigurarea controlului asupra performanţelor veniturilor şi cheltuielilor bugetare la nivelul bugetului central, dar şi la cel al celorlalte bugete, a făcut posibilă realizarea acestor obiective.

Estimarea conservatoare privind veniturile bugetare ale programului bugetului consolidat indică un surplus al performanţei totale de 8–10% şi de circa 3–4% în privinţa veniturilor din impozite şi taxe, care variază spectaculos în funcţie de tipul de buget. Bugetele fondurilor de asigurări, ca şi unele dintre bugetele locale indică cele mai mari dezechilibre financiare şi diminuări ale veniturilor.

Pe partea cheltuielilor, activitatea se desfăşoară în mai multe direcţii: menţinerea cheltuielilor la nivelul previzionat şi îmbunătăţirea balanţei costuri–beneficii. Aplicarea programului de dezvoltare a sistemului trezoreriei de stat şi extinderea aplicabilităţii contului unic au avansat. Există rezultate pozitive privitoare la posibilităţii administrării resurselor bugetare prin îmbunătăţirea controlului la nivel central şi prin desfăşurarea unui proces bugetar mai eficient şi mai transparent.

Urmând desfiinţării majorităţii fondurilor şi conturilor extrabugetare existente, în număr de peste 1000, şi reducerii numărului ordonatorilor principali de credite după 1 ianuarie 1999, au fost create condiţii pentru o structură simplificată şi transparentă. 

Cu începere din 2001, toate conturile extrabugetare (în temeiul art. 45, paragraful 2 din Legea privind structura bugetului de stat) vor fi consolidate, ceea ce va conduce la o mai mare transparenţă în modul cheltuirii acestor fonduri şi la plasarea de resurse semnificative sub control. Acest lucru va avea un impact pozitiv asupra controlului asupra deficitului bugetar, ţinând cont de faptul că, în mod obişnuit, conturile şi fondurile extrabugetare generează cele mai ridicate deficite.

Strategia fiscală pentru perioada 2001–2003 constă în:

- politica fiscală, care are o importantă majoră în atingerea stabilităţii economice şi a creşterii. Prevederea şi menţinerea unui nivel determinat al deficitului este un element cheie în realizarea politicii economice viitoare;

- formularea politicii fiscale, care trebuie realizată pe termen lung. Pe această bază, priorităţile pe termen mediu şi paşii determinaţi care trebuie făcuţi de către guvern în aplicarea acestora vor fi identificaţi;

- societatea bulgară aspiră la Uniunea Europeană, ceea ce va impune provocări şi cerinţe, însă, în acelaşi timp, va ajuta la definirea direcţiilor politicii fiscale.

Elementele politicii fiscale au fost sintetizate astfel:

	Creşterea economică

Termen mediu
	Menţinerea creşterii economice ridicate şi stabile

	Termen scurt
	Realizarea creşterii cu 5% a PIB în 2001

	Datoria publică

Termen mediu
	Reducerea datoriei publice nete în acord cu criteriile UE

	Termen scurt
	Reducerea datoriei publice nete în acord cu echilibrul bugetar curent aşteptat şi cu procesul de privatizare

	Venituri

Termen mediu
	Legislaţia fiscală stabilă şi neschimbată, niveluri de impozitare scăzute şi menţinerea nivelului veniturilor din impozite pentru realizarea echilibrării bugetare

	Termen scurt
	Reducerea nivelurilor de impozitare şi consolidarea bazei de impozitare pentru a ţine cont de condiţiile economice şi fiscale. Impozitarea veniturilor echilibrată

	Cheltuieli

Termen mediu
	Ţintirea mai bună şi localizarea cheltuielilor. Utilizare efectivă. Menţinerea cheltuielilor publice nete la un nivel de 35% din PIB

	Termen scurt
	Echilibrarea cheltuielilor asigurându-se reformele din domeniul sănătăţii şi din cel social

	Echilibrul bugetar

Termen mediu
	Menţinerea echilibrului bugetar în acord cu ciclul economic

	Termen scurt
	Realizarea unui deficit fiscal de până la 1,5% din PIB

	Managementul fiscal

Termen mediu
	Acoperirea întregului sector public şi operarea corespunzătoare în trezoreria de stat

	Termen scurt
	Introducerea unui sistem electronic, a unei noi proceduri de ţinere a contului, extinderea aplicabilităţii contului unic prin includerea graduală a ordonatorilor secundari de credite

	Riscul fiscal şi transparenţa

Termen mediu
	Reducerea riscului fiscal la nivele reduse

	Termen scurt
	Aplicarea cerinţelor pentru realizarea transparenţei fiscale


Sursa: Bulgaria, Ministry of Finance, Report on the State Budget for 2001, octombrie 2000

 

2. Cehia

 

Ţinta fiscală cheie pentru Ministerul de finanţe ceh este deficitul bugetului general consolidat. Bugetul general consolidat cuprinde bugetul central şi bugetele locale; bugetul central include bugetul de stat, fondurile extrabugetare şi fondul privind asigurările de sănătate. Doar Parlamentul poate aproba bugetul de stat.

Execuţia bugetului de stat este raportată lunar. Datele privind finanţarea deficitului sunt clasificate în sursele interne şi în cele externe, fiind, de asemenea, împărţite în funcţie de tipul creditorului şi de categoria instrumentului de credit. Sunt asigurate şi date privind structura şi termenele dobânzilor.

Gradul consolidării bugetului este ridicat, deşi în anumite privinţe aceasta nu este cuprinzătoare. Tranzacţiile între unităţile de la nivel central sunt, de asemenea, consolidate, însă acelea între diferitele autorităţi ale administraţiei publice locale nu au fost încă consolidate. De aceea, există problema conturilor dublate.

În septembrie 1999, guvernul şi Comisia Europeană au elaborat o Evaluare comună asupra politicilor economice prioritate ale Republicii Cehia. Evaluarea prezintă două tipuri de scenarii fiscale pe termen mediu, acoperind perioada 2000 - 2005; ele ilustrează provocările pentru sistemul finanţelor publice. 

Primul scenariu, "scenariul pentru creştere" presupune că guvernul va întreprinde în mod activ stabilizarea macroeconomică şi agenda cuprinzătoare pentru reforme structurale. Scenariul are drept scop reducerea graduală a deficitului bugetar sub 3% până în 2005; datoria publică ar urma să se stabilizeze în jurul a 25 - 30% din PIB. Scenariul prevede că atât veniturile, cât şi cheltuielile vor scădea ca procentaj din PIB, iar cheltuielile vor fi reduse mai mult decât veniturile. 

Al doilea scenariu, "scenariul non-acţiunii" se centrează doar pe stabilizarea macroeconomică.

În 1999, guvernul şi-a atins ţinta stabilită în domeniul bugetului de stat. Deficitul bugetului de stat a fost de 29,6 miliarde coroane, care reprezintă 1,6% din PIB. În bugetul convenit iniţial, guvernul a proiectat un deficit de 31 miliarde coroane, însă acest deficit a fost depăşit în toamnă, ajungând la circa 40 miliarde coroane, datorită creşterii neaşteptate a cheltuielilor şi scăderii veniturilor bugetare. Cu toate acestea, spre sfârşitul anului fiscal, execuţia bugetară s-a îmbunătăţit, în primul rând datorită colectării veniturilor peste nivelul aşteptat. 

Pentru întregul an 1999, veniturile s-au cifrat la 567,3 miliarde coroane, în timp ce cheltuielile au fost de 596,9 miliarde coroane.

Pentru a face faţă problemelor specifice legate de tranziţie, guvernul a creat mai multe instituţii şi a pus în aplicare mai multe programe cu finanţare extrabugetară. Finanţarea acestor operaţiuni a contribuit considerabil la deficitul fiscal implicit, care a afectat negativ stabilitatea fiscală pe termen mediu. 

Guvernul s-a confruntat cu dificultăţi politice considerabile în elaborarea proiectului de buget pentru 2000, el fiind aprobat doar în luna martie a anului trecut. Bugetul prevedea un deficit de 35 miliarde coroane, venituri de 592 miliarde coroane şi cheltuieli de 627 miliarde coroane. Deficitul bugetului central este aşteptat să crească la 1,8% din PIB. Cu toate acestea, costurile restructurării bancare pentru anul 2000 nu au fost incluse în totalitate în buget. Efectele costurilor privind restructurarea sectorului bancar vor consta în mărirea deficitului bugetar în jur de 2,5 - 3% din PIB.

Deficitul bugetului general consolidat pentru 2000 a fost anunţat în jurul a 3,5% din PIB.

Creşterea şomajului şi îmbătrânirea populaţiei vor exercita o presiune asupra cheltuielilor pe termen mediu. Pentru a rezolva această problemă, autorităţile cehe au iniţiat o reformă a sistemului de pensii. În special, măsurile de ajustare a primului pilon, cel al plăţilor, prin întărirea legăturii existente între contribuţii şi beneficii. Totuşi, măsurile pentru întărirea celui de-al doilea pilon nu au fost stabilite încă.

În termenii generali ai transparenţei financiare, sistemul fiscal al Cehiei a fost evaluat într-un raport asupra transparenţei financiare elaborat de FMI. Acesta arătă că există câteva măsuri importante care trebuie întreprinse pentru îmbunătăţirea calităţii conturilor naţionale şi a datelor privind datoria publică externă: o evaluare a cheltuielilor publice, o recunoaştere explicită a costurilor garanţiilor şi a altor obligaţii contingente, reducerea fondurilor extrabugetare, un control îmbunătăţit asupra bugetelor locale, precum şi îmbunătăţirea disciplinei financiare, în general.

În privinţa politicii de impozitare, veniturile trebuie întărite, prin îmbunătăţirea colectării taxelor şi impozitelor. Armonizarea fiscalităţii cu standardele UE ar trebui făcută prin creşterea ponderii impozitelor indirecte, în locul celor directe.

La sfârşitul anului 1999, datoria publică înregistrată oficial a crescut cu circa 44 miliarde coroane, ceea ce implică faptul că stocul total al datoriei este de 297 miliarde coroane, reprezentând 16% din PIB. Nivelurile oficiale al datoriei publice sunt relativ scăzute în Cehia, fiind un rezultat atât al nivelurilor scăzute moştenite de la regimul dinaintea tranziţiei, dar şi al politicii fiscale prudente. Cu toate acestea, contabilizarea datoriei publice este întrucâtva limitată, o dată ce ea nu cuprinde instituţiile şi fondurile extrabugetare, care au atras obligaţii financiare ascunse şi contingente. Mai mult, un mare număr de obligaţii de stat au fost emise pentru diferite programe, fără crearea rezervelor contingente corespunzătoare; astfel, a apărut un tip nou de obligaţii publice implicite.

 

3. Estonia

 

Evidenţa datelor fiscale este foarte extinsă, şi include bugetul central, cele locale şi fondurile extrabugetare. Împrumuturile rambursabile şi nerambursabile (granturi) străine nu sunt deocamdată incluse în legea bugetul de stat, însă urmează a fi incluse în bugetul pentru 2001. Definirea veniturilor şi cheltuielilor nu este încă clarificată, şi nu este evident faptul folosirii aceluiaşi criteriu aplicat fondurilor extrabugetare.

Raportarea datelor fiscale se realizează în mod regulat şi transparent. Datele date publicităţii sunt detaliate corespunzător, la nivelele central, local şi la cel al bugetului general consolidat. Există, de asemenea, informaţii disponibile privind datoria şi garanţiile sectorului public.

Banca Estoniei furnizează multe informaţii asupra datoriei publice totale, inclusiv scadenţa acesteia şi a dobânzilor la ea, comisioanele şi dobânzile deja plătite.

La sfârşitul anului 1998, autorităţile estoniene au adoptat primul Plan de dezvoltare pe termen mediu. Modificări substanţiale au fost aduse prin Planul de dezvoltare economică, adoptat de către guvern în octombrie 1999. Acesta din urmă a servit ca bază pentru Evaluarea comună realizată împreună cu Comisia Europeană, la sfârşitul lunii martie 2000. Noua lege bugetară adoptată în 1999 a impus guvernului stabilirea unui scenariu economic pe trei ani, care să prezinte evoluţia detaliată a veniturilor şi cheltuielilor bugetare.

Priorităţile majore ale Planului pentru dezvoltare în domeniul fiscal sunt: realizarea balanţei fiscale pe termen mediu, în special prin scăderea cheltuielilor, şi menţinerea nivelului actual scăzut al îndatorării sectorului public. Pentru atingerea acestor obiective, Planul evidenţiază faptul că Estonia va armoniza politica impozitării cu standardele UE. Simultan, se va menţine politica de impozitare simplă şi transparentă, cu nivele scăzute de impozitare pentru întreprinderi, se vor implementa reformele structurale în domeniul bugetar (reformele sistemului de pensii şi al sănătăţii); se vor adapta cheltuielile bugetare priorităţilor aderării la NATO şi UE; se va realiza un control îmbunătăţit asupra sistemului finanţelor publice în procesul execuţiei bugetare, o instruire mai bună a personalului şi un control financiar mai puternic.

De la recăpătarea independenţei statele, Estonia a urmat o politică fiscală prudentă, cu deficite fiscale modeste alternând cu excedente. Acest tip de politică fiscală este în strânsă legătură cu existenţa regimului cursului de schimb fix şi cu înfiinţarea Consiliului monetar. În contextul înfiinţării acestei instituţii, băncii centrale a Estoniei îi este interzisă finanţarea directă a administraţiei. Ca o consecinţă, baza procesului bugetar este reprezentată de conceptul bugetului echilibrat la nivel central.

Cu toate acestea, în 1999 s-a înregistrat o înrăutăţire a performanţei fiscale, situaţie în care deficitul bugetului general consolidat a atins circa 4,7% din PIB. Scăderea însemnată a activităţii economice datorată crizei din Rusia şi creşterea substanţială a cheltuielilor sistemului de pensii şi al celor salariale au fost principalele cauze ale creşterii deficitului bugetar. La sfârşitul lui 1999, veniturile totale ale sectorului public au atins 87,6% din nivelul planificat. Nivelul scăzut al colectării veniturilor a fost legat direct de contracţia puternică a importurilor, care a afectat negativ veniturile din TVA şi din accize, precum şi ocuparea profesională. Creşterea şomajului a afectat, la rândul său, nivelul contribuţiilor legate de securitatea socială şi de impozitul pe salarii. 

Eşecul predicţiilor economice prevăzute în proiectul legii bugetului pe 1999 explică, în parte, deteriorarea masivă a conturilor publice. În timp ce detaliile proiectului de buget pe 1999 au fost puse la punct înainte de apariţia acestei recesiuni, la sfârşitul anului 1998 era deja clar faptul că presupusa creştere economică s-a încetinit şi că proiecţiile macroeconomice ale guvernului nu mai erau realiste.

După alegerile din martie 1999, noul guvern a pregătit un buget suplimentar, care a redus cheltuielile cu aproximativ 1,3% din PIB şi care avea drept scop reducerea deficitului la circa 2–3% din PIB, la sfârşitul anului 1999. Acest buget a fost adoptat de către Parlament în iunie 1999. Pe lângă acest buget suplimentar, guvernul a amânat anumite cheltuieli pentru anul 2000. În timp ce noua ţintă a deficitului avută în vedere pentru sfârşitul acelui an nu a fost atinsă, aceste măsuri au asigurat scăderea deficitului de la 8,5% din PIB, în primele 3 luni, la circa 4,7% la sfârşitul lui decembrie.

Deficitul mai ridicat din 1999 a fost finanţat, în principal, din veniturile importante rezultate din privatizare (mai ales din cea a unei părţi din acţiunile companiei de telecomunicaţii). În ciuda situaţiei fiscale dificile, la începutul lunii aprilie 1999, autorităţile au transferat în exterior o parte a sumelor din privatizarea Essti Telecom. În timp ce aceste fonduri se cifrau la circa 3,5% din PIB la sfârşitul lui iunie 1999, ele au scăzut la circa 2,7% din PIB la sfârşitul acelui an.

Guvernul a elaborat pentru anul 2000 un buget de austeritate, care este echilibrat la un nivel nominal mai scăzut al cheltuielilor. Cu toate acestea, ţinând cont de nivelul acestor cheltuieli pentru anul 2000, împreună cu deficitele bugetelor locale, bugetul general consolidat a fost proiectat cu un deficit de circa 1,2% din PIB.

Există anumite riscuri asociate proiecţiilor privind cheltuielile bugetare pe 2000. In special scutirea impozitului pe profitul reinvestit pentru întreprinderi poate conduce la pierderea unor venituri bugetare însumând 800 milioane EEK (adică circa 3% din totalul veniturilor din impozitare, la nivelul anului 1999) si poate genera posibile probleme privitoare la colectarea taxelor vamale, care, la rândul lor, pot afecta negativ creşterea veniturilor in 2000. Introducerea celor de-al doilea pilon al noului sistem de pensii, programată pentru anul 2001, va conduce la o sarcină fiscală suplimentară asupra bugetului. Pe lângă restabilirea echilibrului bugetar, obiectivul major pentru bugetul pe 2000 a fost scăderea nivelului cheltuielilor publice din PIB, care au crescut, începând din 1997, atingând aproximativ 41% din PIB in 1999.

Autorităţile şi-au asumat obligaţia menţinerii deficitului bugetar la nivelul proiectat, de 1,2% din PIB. Deficitul contului curent este aşteptat sa crească, dincolo de nivelul scăzut atins în 1999. În timp ce condiţiile monetare sunt puternic pro-ciclice (pro-cyclical), este important ca politica fiscală să devină contra-ciclică (counter-cyclical).

In ultimii ani, in Estonia au fost realizate importante reforme fiscale. Este important de menţionat realizarea reformei impozitelor, cu eliminarea impozitului pe profit pentru profitul reinvestit, introducerea taxelor de import la unele produse agricole si creşterea accizelor. Ultimele două măsuri au fost luate pentru armonizarea sistemului fiscal estonian cu standardele Uniunii Europene, pe termen mediu. 

La începutul anului 2000, toate fondurile extrabugetare au fost consolidate in bugetul central, iar autorităţile studiază in prezent posibilitatea reducerii numărului acestora. 

Legea de rectificare a bugetului pe 1999 a îmbunătăţit transparenta politicii fiscale şi procesul bugetar pe termen mediu. Ministerul de Finanţe a înfiinţat un Comitet de administrare a riscului.

In 2000 era aşteptată noua lege bugetară, care sa fie prezentată Parlamentului; ea avea drept scop impunerea unui sistem îmbunătăţit de control asupra bugetelor municipale si a politicii de împrumut, inclusiv folosirea împrumuturilor (rambursabile si nerambursabile) în bugetul central.

Scăderea populaţiei si creşterea şomajului califică drept vitale reformele sistemului de pensii si al celui de sănătate, în viitor. Deşi în aceste domenii reformele au demarat, mai sunt de realizat o serie de etape importante.

În 1997, autorităţile estoniene au decis reformarea sistemului de pensii, prin introducerea unei scheme bazate pe trei piloni. În 1998 au fost realizaţi paşi importanţi, însă, începând din acel moment, reforma acestui sector stagnează.

În iulie 1999, autorităţile au făcut publice anumite detalii privind introducerea celui de-al doilea pilon al sistemului de pensii. In primăvara anului 1999, a fost acordată autorizaţia de funcţionare primului sistem de pensii cuprinzând trei piloni, iar acesta a început sa colecteze fonduri.

Începând din 1997, contribuţiile nete externe pentru finanţarea deficitului bugetar au fost negative, reflectând resursele financiare semnificative transferate în exterior. Drept consecinţă, datoria netă a bugetului general consolidat s-a ridicat la mai mult de 1% din PIB la sfârşitul anului 1999; datoria brută era în jurul a 5% din PIB. Îndatorarea de pe piaţa internă a guvernului este foarte scăzută. Guvernul urmează o politica foarte prudenţă de împrumut extern, bazându-se exclusiv pe formele de finanţare pe termen lung, din partea agenţiilor de dezvoltare multilaterale, pentru finanţarea marilor proiecte de investiţii. În ultimii ani, autorităţile au elaborat reguli si proceduri de control ale împrumuturilor asumate de către autorităţile locale. 

Nivelul foarte scăzut de îndatorare al guvernului a reprezentat un factor major de menţinere a încrederii de care se bucură Estonia pe pieţele financiare internaţionale, încredere în durabilitatea sistemului cursului de schimb fix şi în acordul privind stabilirea Consiliului monetar.

 

4. Ungaria

 

Ţinta fiscală cheie a Ministerului de finanţe o reprezintă deficitul bugetului general consolidat, care constă în bugetul central, în fondul de asigurări sociale şi în fondurile extrabugetare. Furnizarea de date fiscale se realizează bine: Ministerul de finanţe dă publicităţii lunar un raport asupra execuţiei bugetare. Acoperirea bugetului central este cuprinzătoare, cu date detaliate privind domenii bugetare particulare. 

Calitatea datelor fiscale este bună. Ungaria prezintă un nivel ridicat al consolidării bugetare. In afara bugetului central au rămas doar doua fonduri extrabugetare, reduse ca importanţă: fondul pentru piaţa muncii si fondul nuclear central. Sunt furnizate date cuprinzătoare privind finanţarea deficitului, ele fiind împărţite în surse interne şi, respectiv, externe. De asemenea, Banca Naţională a Ungariei furnizează date considerabile privind tipurile de instrumente de credit.

În iulie 1999, guvernul a adoptat cadrul fiscal pe termen mediu, care are in vedere reducerea deficitului bugetului general consolidat (excluzând veniturile din privatizare), de la 4% din PIB in 1999, la 2,5% in 2002. Programul de consolidare fiscală se sprijină pe surplusul primar de circa 2% anual. Reducerea deficitului va fi în mare parte realizată prin plăţile dobânzilor nominale la un nivel mai scăzut, ca urmare a nivelului mai scăzut al inflaţiei. Cadrul fiscal are, de asemenea, în vedere o reducere semnificativă a dimensiunii relative a sectorului guvernamental ca procent din PIB.

In aprilie 2000, autorităţile ungare au pregătit Evaluarea comună privind priorităţile politicilor economice pe termen mediu, împreună cu Directoratul general pentru afaceri economice şi financiare al Comisiei Europene. Aceasta Evaluare comună este continuarea precedentei, din iunie 1997. Noua evaluare furnizează un cadru macroeconomic până în 2004 şi se centrează, în special, pe trei domenii ale reformei: sistemul asistenţei de sănătate, administraţia locală şi infrastructura. Ea are, de asemenea, în vedere politica privind piaţa muncii şi dezvoltarea regională, ca parte a abordării mai largi a reformei sectorului public.

Autorităţile maghiare au anunţat că în 1999 deficitul bugetului general consolidat va atinge 3,9%, faţă de ţinta iniţială de 4%. Acest obiectiv s-a realizat şi prin înregistrarea fondului securităţii sociale în sistemul veniturilor bugetare. Acest lucru a inclus şi transferul veniturilor bugetare direct de la Agenţia pentru privatizare, venituri care până atunci fuseseră tratate drept extrabugetare. Date finale provenite de la Agenţia pentru privatizare nu sunt încă disponibile, dar aproximativ ľ din deficitul său atinge 0,5% din PIB. 

A apărut o contradicţie între conturi în cadrul bugetului general consolidat: în timp ce veniturile din privatizare sunt tratate în bugetul central drept finanţare bugetară, fondul de asigurări sociale tratează aceste sume drept venituri.

Performanţa fiscală din prima parte a anului 1999 a fost sub aşteptări, datorită scăderii veniturilor, cauzate de încetinirea ritmului creşterii economice, şi scăderii bruşte a inflaţiei, care a redus veniturile provenite din TVA. Suplimentar, au fost înregistrate scăderi ale cheltuielilor curente, în special în domeniul asigurărilor sociale. Autorităţile au răspuns creşterii deficitului fiscal prin suspendarea transferurilor către fondul special pentru asigurări de accidente, o dată cu realizarea altor reduceri neanunţate ale cheltuielilor. 

Doar 75% din investiţiile prevăzute în buget au fost realizate în acel an bugetar. Poziţia fiscală s-a îmbunătăţit în ultimele luni ale anului 1999, datorită creşterii performanţei colectării veniturilor.

Bugetul pentru 2000, elaborat de Ministerul de finanţe, a fost adoptat de către Parlament cu amendamente minore. Cheltuielile totale se cifrează la 3788 miliarde forinţi, în timp ce veniturile sunt proiectate a atinge 3393 miliarde forinţi. În acest fel, deficitul bugetar se va ridica la 396 miliarde forinţi, adică 3,5% din PIB. Totuşi, ţinta deficitului reprezintă nivelul superior avut în vedere prin cadrul economic pe termen mediu, în septembrie 1999. Şi în 2000, fondul securităţii sociale a fost inclus în buget; de asemenea, au fost incluse în buget şi veniturile din privatizare (prin transferuri de la Agenţia pentru privatizare).

Comisia Europeană a apreciat că bugetul pe anul 2000 este insuficient de transparent în privinţa cheltuielilor legate de integrarea europeană. Oficiul de stat pentru audit a evidenţiat această problemă, anterior observaţiei Comisiei. Ca răspuns, Ministerul de finanţe a solicitat ministerelor separarea bugetului integrării în UE de celelalte venituri şi cheltuieli. Ministerele nu s-au conformat însă acestei solicitări.

În 1997, Ungaria a devenit primul stat candidat la UE care a introdus reforma sistemului de pensii. Vechiul sistem ”pay–as–you–go” a fost înlocuit de un sistem bazat pe mai mulţi piloni. A fost redusă importanţa pilonului ”pay–as–you–go”. Al treilea pilon este reprezentat de către contribuţiile voluntare.

Introducerea sistemului cu mai mulţi piloni a fost completat de reforme suplimentare: vârsta de pensionare, atât la femei, cât şi la bărbaţi a crescut la 62 de ani, vechiul sistem de indexare a pensiilor în funcţie de salarii a fost înlocuit de către o noua formulă, care vizează atât preţurile, dar şi salariile, iar legătura dintre contribuţii şi beneficii a fost strânsă.

Cel mai important aspect al reformei fiscale din Ungaria a fost acela al creării bugetului general consolidat. În 1999, circa 30 de fonduri extrabugetare au fost incluse in procesul bugetar, iar fondul de asigurări sociale a fost consolidat, de asemenea, în buget.

În acelaşi an, guvernul Ungariei a introdus o procedură în două etape pentru adoptarea bugetului. La începutul verii, Parlamentul trebuie să aprobe parametrii generali ai bugetului pe anul viitor, inclusiv deficitul bugetar, principalele cheltuieli şi impozitele şi taxele. Spre sfârşitul anului respectiv, Parlamentul aprobă bugetul, în forma sa finală, într-o prezentare detaliată.

Prin opoziţie cu aceste reforme, progresele în domeniul reformei sistemului de sănătate sunt extrem de limitate. Ungaria cheltuie între 8 şi 10% din PIB pe asistenţa de sănătate, un nivel comparabil cu cel din UE. Performanţele indicatorilor indică însă o mare diferenţă între Ungaria şi Uniune. 

Între întreprinderile de stat, sectorul căilor ferate (MAV) este cel mai semnificativ exemplu de diminuare a finanţelor publice. Din nefericire, cuantificarea întregului volum al pierderilor sectorului economic de stat este dificilă, datorită modalităţii lor de calcul diferite faţă de standardele acceptate la nivel internaţional. Cu toate acestea, estimările Băncii Mondiale sugerează faptul că pierderile se ridică la aproximativ 1% din PIB pe an. Motivul principal pentru acest deficit îl reprezintă declinul spectaculos al cererii. În perioada 1989 – 1996, transportul de mărfuri a scăzut cu 60%, iar cel de pasageri cu 30%. În decembrie 1999, guvernul a anunţat un plan de reforme pentru sectorul public de căi ferate. Cele mai importante elemente ale planului sunt separarea managementului reţelei de cale ferată de transportul de mărfuri şi călători, în vederea unei posibile privatizări, o revizuire a tarifelor percepute, ştergerea datoriilor acumulate de MAV şi îmbunătăţirea infrastructurii feroviare.

Autorităţile au decis amânarea reformelor fiscale planificate, pe care anterior le programaseră pentru anului 2000. Guvernul s-a angajat să reducă gradul de impozitare al muncii. În ciuda acestui angajament, nivelul efectiv al impozitului pe salarii a crescut. De asemenea, planificata creştere a contribuţiilor pentru al doilea pilon al sistemului reformat de pensii a fost amânată.

La 30 noiembrie 1999, obligaţiile financiare brute ale bugetului general consolidat se ridicau la 7252 miliarde forinţi, cu o poziţie negativă a activelor de 6323 miliarde forinţi. Această sumă include atât datoria publică internă, cât şi cea externă. Stocul obligaţiilor externe ale guvernului şi ale băncii central era de 15,2 miliarde USD.

În 1997, Ministerul de Finanţe a creat Agenţia de administrare a datoriei, prin preluarea de către aceasta din urmă a datoriei externe din administrarea Băncii centrale. Ministerul şi-a asumat responsabilitatea administrării întregii datorii publice, iar banca acţionează ca un agent guvernamental. Agenţia a încercat să minimizeze riscul cursului de schimb. Ea a fixat un plafon de 80% ca nivel al datoriei fixe, reprezentând o proporţie a portofoliului datoriei. Agenţia are de asemenea ca obiectiv reducerea datoriei exprimate în valută ca proporţie din totalul datoriei, de la circa 40% la 15-20%.

Datorită faptului că procesul de privatizare se apropie de finalizare, veniturile din privatizare au scăzut spectaculos, de la 3,1% din PIB, la circa 0,1% în 1998. În 1999, veniturile rezultate din privatizare au reprezentat, în principal, cele din vânzarea celei mai mari companii maghiare de telecomunicaţii (MATAV). În prezent, autorităţile intenţionează să vândă 25% din acţiunile companiei maghiare de petrol şi gaze (MOL).

 

5. Polonia

 

Legea finanţelor publice din 26 noiembrie 1998 defineşte scopul sectorului finanţelor publice, delimitând bugetul central de cele locale şi definind entităţile financiare publice, inclusiv unităţile bugetare, cele auxiliare şi speciale, precum şi fondurile extrabugetare. Legea polonă încearcă cuprinderea tuturor acestor fonduri într-un singur sistem de date. Legea obliga, de asemenea, autorităţile cu atribuţii bugetare să adopte noua clasificare a veniturilor şi cheltuielilor şi să uniformizeze principiile conturilor bugetare până la sfârşitul anului 2000.

Consolidarea finanţelor publice reprezintă unul din obiectivele majore ale creşterii durabile şi ale pregătirii economiei în vederea aderării la UE. Strategia pentru finanţele publice şi dezvoltare economică 2000–2010 este unul din principalele documente cuprinzând politici economice care ghidează acţiunea guvernului. Suplimentar, autorităţile poloneze au finalizat şi adoptat împreună cu Comisia Europeană Evaluarea comună privind priorităţile politicii economice pentru 1999–2002. Ambele documente sunt consistente în analizarea dezechilibrelor structurale actuale în domeniul bugetar, cât şi în privinţa ţintelor fiscale pe termen mediu şi obiectivelor reformei. Punctul de start îl reprezintă realizarea faptului că nivelul cheltuielilor publice în raport de PIB este excesiv de mare (41,6 % din PIB, mai scăzut totuşi decât nivelul atins în 1994, de 46,3 % din PIB) . De asemenea, cheltuielile sunt excesive ca nivel al transferurilor sociale în structura cheltuielilor publice.

Obiectivele autorităţilor în privinţa bugetului sunt consolidarea deficitului bugetar şi reducerea cotei veniturilor şi a cheltuielilor din PIB, dublată de creşterea investiţiilor în structura cheltuielilor publice (ţinta este de 10% anual). Acestor obiective ale reformei li se adaugă reforma cuprinzătoare a sistemului fiscal, pentru scăderea nivelului impozitării şi pentru crearea unui sistem mai stabil şi mai transparent.

Pentru atingerea creşterii economice de peste 6% din PIB din 2003, iar în a doua parte a decadei de 7-8%, autorităţile au fixat o ţintă graduală de reducere a cheltuielilor publice sub 40% pentru 2000 şi sub 36% începând din 2005. Din 2003, bugetul este prevăzut a fi echilibrat. Finanţarea investiţiilor în sectorul public va creşte la 4% din PIB începând din 2002. Acesta este „scenariul activ” al politicii economice, fiind corelat cu aportul sectorului privat la formarea PIB de până la 90% în 2005.

Punerea în aplicare a actului cadru bugetar pe termen mediu solicită un management corespunzător al cheltuielilor publice, în special, prin folosirea procedurilor bugetului multianual, prin integrarea procedurilor de pregătire a bugetului de cheltuieli. Acest lucru va fi realizat gradual, bugetul pe 2000 incluzând estimări viitoare ale cheltuielilor de capital pentru o perioadă de 3 ani.

 

Bugetul pe 1999 a înregistrat un deficit de 2,1% din PIB (adică 12,8 miliarde zloţi), iar deficitul sectorului public a fost stabilit la 2,4 % din PIB. Sectorul public include, conform legislaţiei poloneze, bugetul de stat, 11 fonduri extrabugetare, bugetele locale, precum şi fondul de asigurări de sănătate.

Prin lege, veniturile sunt stabilite în termeni nominali, astfel încât cheltuielile să fie reduse în cazul în care s-ar produce diminuări în colectarea veniturilor bugetare, astfel încât ţinta propusă pentru deficitul bugetar să fie atinsă.

La sfârşitul anului 1999, Ministerul de finanţe a revizuit deficitul fiscal al sectorului public pentru a atinge 3,5% din PIB, adică 21 miliarde zloţi.

Cauzele acestui eşec al stabilirii cadrului fiscal pentru bugetul general consolidat sunt atât ciclice, cât şi structurale. Pe de o parte, încetinirea creşterii economice a complicat eforturile de reducere a deficitului în prima parte a anului. Chiar şi aşa, presupunerea de creştere a PIB a scăzut de la 6,1% la 5,1% înainte de adoptarea bugetului în 1998, iar nivelul colectării impozitelor şi taxelor a fost mai scăzut decât cel proiectat. Pe de altă parte, transferurile către fondurile de asigurări de sănătate şi de asigurări sociale au fost mai ridicate decât cele proiectate. Situaţia financiară a Oficiului pentru securitate socială (ZUS) a constituit un motiv de îngrijorare, atât datorită popularităţii celui de-al doilea pilon al sistemului de pensii, dar şi datorită contribuţiilor reduse, datorate în special tehnologiei informatice folosite de oficiu, ceea ce a împiedicat evaluarea clară a situaţiei financiare. Deficitul înregistrat de unele întreprinderi de stat, spre exemplu de compania căilor ferate (PKP) constituie, de asemenea, un motiv de îngrijorare; contribuţia acestor întreprinderi la veniturile bugetare din impozite şi taxe este, cel mai adesea, necorespunzătoare.

La 30 noiembrie 1999, guvernul a rectificat bugetul pe 2000. Deficitul bugetar a crescut de la 2,7 miliarde zloţi, la 15,4 miliarde zloţi (2,3% din PIB), iar cel al bugetului general consolidat de la 5,3 miliarde zloţi la 18,6 miliarde (2,8% din PIB). Veniturile bugetare s-au cifrat la 140,9 miliarde zloţi.

Ţintele bugetare stabilite pentru bugetul de stat ar fi trebuit să fie uşor realizate, pornind de la calculul iniţial al inflaţiei, anticipând o inflaţie mai mică şi un nivel mai ridicat al veniturilor. Bugetul pe 2000 presupunea o creştere a PIB de 5,2% şi o inflaţie de 5,2% (la sfârşitul anului) şi 5,7% (rata anuală), în timp ce proiecţiile pe termen mediu ale nivelului inflaţiei se cifrau la 9,2%.

Riscurile legate de consolidarea bugetară în 2000 s-au centrat tot pe partea cheltuielilor, în afara bugetului de stat, în trei posibile zone. Primul este balanţa venituri – cheltuieli pentru fondurile de asigurări de sănătate care continuă să se deterioreze, în timp ce bugetul presupune echilibrul financiar. A doua este reprezentată de prospectul privind situaţia financiară a fondului de asigurări sociale care rămâne neclar, în timp ce bugetul presupune un nivel ridicat al contribuţiilor (98,9%). Sectorul social poate necesita un nivel de subvenţionare mai ridicat decât cel proiectat, prin cheltuieli şi prin împrumuturi. Al treilea este generat de presiunea indexării salariale.

De asemenea, finanţele bugetelor locale pot constitui o ameninţare pentru consolidarea bugetară, dată fiind îndatorarea accelerată a acestora (chiar dacă, legea finanţelor publice prevede un plafon de realizare a împrumuturilor) ori datorită gradului de control şi de eficienţă a cheltuielilor în contextul descentralizării generale. 

Trebuie menţionat şi faptul că implementarea reformei teritoriale în Polonia nu s-a centrat şi pe un grad mai ridicat de federalism fiscal. Conform bugetului pe 2000, atât veniturile (16%), dar şi cheltuielile (17,1%) în sectorul bugetelor locale, dar şi impozitul pe venit trebuie să rămână la nivelul atins; bugetele locale se vor baza şi mai mult pe subvenţii de la bugetul de stat (care ating 21,6% în termeni nominali în 2000). Legea din 1998 privind veniturile şi entităţile teritoriale autonome, care reglementează balanţa între propriile venituri şi transferurile la diversele niveluri ale administraţiei expiră la sfârşitul anului 2000.

Privitor la managementul cheltuielilor publice, cele mai importante slăbiciuni structurale sunt: numărul relativ mare de fonduri extrabugetare care necesită integrarea în procedurile folosite pentru cheltuielile bugetului de stat; nevoia de aplicarea a unei clasificări funcţionale îmbunătăţite a bugetului (în special pentru îmbunătăţirea categoriilor din programele de cheltuieli şi înregistrarea fondurilor din bugetul UE, inclusiv fondurile de preaderare) şi nevoia punerii în aplicare a unui nou sistem de plăţi (inclusiv contul unic al Trezoreriei şi sistemul Trezoreriei, în general) pentru îmbunătăţirea execuţiei bugetare.

Cu privire la impozitare, guvernul a încheiat procesul de adoptare a unui pachet legislativ calificat drept ambiţios în 1999, pe baza căruia s-au operat scăderea nivelurilor de impozitare, reducerea numărului de plăţi, lărgirea bazei de impunere şi simplificarea codului de impunere. Procesul a condus la tensiuni semnificative în cadrul coaliţiei aflate la guvernare. 

Schimbările introduse în sistemul de impozitare sunt următoarele: începând din 2000, societăţile plătesc 30% din venit ca impozit în loc de 34%. În următorii ani, nivelurile impozitării vor fi reduse (de la 28% în 2001 la 22% în 2004). Deducerile acordate societăţilor pentru investiţii vor fi eliminate, însă acestea vor primi dreptul de a amortiza accelerat activele.

În domeniul impozitelor indirecte, cota de 7% a TVA este aplicabilă unor anumite categorii de servicii care în trecut aveau cota 0 (incluzând aici apa, transportul urban etc.). Pentru produsele agricole, TVA a fost introdus în iulie 2000. 

Nivelul total al veniturilor bugetare din PIB a fost proiectat la 22,4% pentru 1999.

Datoria publică este estimată de către autorităţile poloneze la 264,2 miliarde zloţi în 1999, cu o creştere de 8,4% faţă de anul precedent. În bugetul pentru 2000, îndatorarea publică a crescut cu 4,6% în termeni nominali (269,2 miliarde zloţi), datoria publică internă reprezentând 1341,7 miliarde zloţi, iar cea externă 127,5 miliarde. Acest nivel general al datoriei, de 39,8% din PIB, este apreciat drept durabil. Cu toate acestea, un nivel mai ridicat al inflaţiei şi o creştere accentuată a dobânzilor pe termen scurt vor complica serviciul datoriei pe 2000.

Veniturile din privatizare continuă să fie foarte importante, în vedere susţinerii costurilor bugetare asociate reformelor (pensii, sănătate, educaţie şi cea administrativă). Veniturile din privatizare, în 1999, au fost de 15 miliarde zloţi. În perioada ianuarie - septembrie 1999, veniturile bugetare din privatizare au fost de 2,6 miliarde USD (adică 10,3 miliarde zloţi).

În 2000, legea bugetului avea în vedere privatizarea a 130 de întreprinderi, inclusiv o bancă de economii (PKO BP). De asemenea, urmau a fi vândute şi pachetele majoritare de acţiuni a 18 întreprinderi, inclusiv telecomunicaţiile (TP SA), compania aeriană LOT şi combinatele de oţel. Trezoreria de stat intenţiona vânzarea unui pachet de acţiuni de 13% din banca PBK şi continuarea privatizării societăţii de asigurări PZU SA.

Pentru 2000, legea bugetului stabilea ca plafon al veniturilor din privatizare suma de 11,8 miliarde zloţi, din care 8,3 miliarde urmau a fi folosiţi pentru reforma sistemului de pensii, 3,4 miliarde pentru finanţarea schemei de compensaţii şi 0,1 miliarde pentru modernizarea armatei poloneze. Valoarea totală a activelor care urmează să fie privatizate este estimată la 17,1 miliarde zloţi.

 

 

 

II. ROMÂNIA

 

1. Evoluţia politicilor fiscală şi bugetară ale României în 1999 şi 2000

 

Bugetul general consolidat include bugetul de stat, bugetele locale şi cele mai multe fonduri extrabugetare. Cu toate acestea, în 2000, mai mult de 12 fonduri speciale au rămas în afara bugetului central, iar alte fonduri speciale suplimentare au fost create, reducând astfel importanţa relativă a bugetului de stat. Prin aceasta, Comisia Europeană apreciază că Parlamentul nu poate controla satisfăcător execuţia bugetară a fondurilor extrabugetare, iar acest fapt împiedică buna administrare a politicii bugetare.

Mai mult, datorită numeroaselor fonduri bugetare care continuă să folosească conturi separate ale Trezoreriei, Ministerul de Finanţe se confruntă cu dificultăţi serioase în administrarea lichidităţilor, care complică administrarea politicii bugetare în contextul gradului scăzut de monetarizare.

Comisia Europeană apreciază că transparenţa operaţiunilor fiscale în România rămâne necorespunzătoare. Ministerul de Finanţe publică lunar date privind operaţiunile bugetare la un nivel corespunzător, pentru bugetul central, cele locale şi cel al asigurărilor sociale. Cu toate acestea, au loc corecţii frecvente şi inexplicabile ale acestor date, iar metodologia folosită pentru diversele operaţiuni bugetare este neclară. Nu există date asupra finanţării deficitului bugetar şi nu sunt disponibile date bugetare pe termen lung. Ministerul de Finanţe şi Banca Naţională a României publică date privind datoria publică pe termen mediu şi lung, însă nu sunt oferite detalii privind structura acestei datorii şi termenele de plată ale dobânzilor. 

Guvernul a anunţat în 2000 intenţia de menţinere a deficitului bugetar la 3% din PIB pe perioada 2000 - 2004. Cu toate acestea, nu există ţinte fiscale detaliate, pe termen mediu. Până în prezent, guvernul nu a finalizat evaluarea comună împreună cu Comisia Europeană.

Priorităţile guvernului sunt crearea unui sistem simplificat şi transparent de impozite şi taxe, reducerea deficitului bugetar, creşterea finanţării externe, implementarea reformelor cheie privind cheltuielile bugetare şi îmbunătăţirea managementului sectorului bugetar. Din perspectivă macroeconomică, Comisia apreciază drept importantă măsura reducerii împrumuturilor pe termen scurt de pe piaţa internă, urmărindu-se astfel reducerea presiunii asupra dobânzilor reale şi aşteptările inflaţioniste.

Dificultăţile economice serioase cu care s-a confruntat România în ultimii ani sunt reflectate în mod clar de performanţele sale bugetare. Eşecul realizării stabilităţii macroeconomice, acela al aplicării unor reforme structurale importante şi acela al îmbunătăţirii disciplinei financiare a sectorului public au creat presiuni constante asupra bugetului. Pentru 3 ani consecutivi (1997–1999), contracţia reală a PIB-ului şi extinderea economiei subterane au diminuat baza de impozitare. Mai mult, începând din 1997, eforturile autorităţilor de a include cele mai multe subvenţii economice în buget şi costurile importante asociate restructurării sectorului financiar au creat presiuni asupra cheltuielilor. Drept consecinţă, deficitele fiscale au fost relativ importante în ultimii ani.

Cu toate acestea, execuţia bugetară în 1999 pare să se fi îmbunătăţit mai mult decât era de aşteptat, datorită, în primului rând, nivelului cheltuielilor, colectării veniturilor şi deficitului raportat la PIB. Excluzând veniturile din privatizare şi împrumuturile nerambursabile, deficitul bugetului general consolidat era aşteptat să atingă 3,4% din PIB, în comparaţie cu ţinta de 3,9% din PIB stabilită prin Acordul stand-by cu FMI (august 1999). Atât cheltuielile, cât şi veniturile au fost mai scăzute, în termenii PIB, decât se aştepta. 

Comisia Europeană apreciază că, pentru prima dată în ultimii ani, autorităţile au reuşit să atingă un surplus în 1999, ceea ce constituie un pas în direcţia corectă. În contextul în care nivelurile dobânzii au fost mult mai ridicate decât creşterea veniturilor, autorităţile s-au confruntat cu sarcini ridicate asupra dobânzilor şi cu creşterea datoriei interne. Sarcinile dobânzii au reprezentat 5,2% din PIB în 1999. Combinată cu costul restructurării sectorului financiar (1,1% din PIB), acestea au reprezentat mai mult de 1/5 din cheltuielile bugetare totale.

Obiectivul principal al bugetului pe 2000 a fost reducerea deficitului bugetului general consolidat la 3% din PIB, în timp ce surplusul primar se dorea a fi menţinut la un nivel constant. Aplicarea cu succes a ţintei stabilite ar fi condus la inversarea tendinţei creşterii datoriei interne. În acelaşi timp, guvernul implementase deja o reformă fiscală ambiţioasă (reducerea impozitului pe profitul datorat de către societăţile comerciale, unificarea cotelor TVA, extinderea bazei de impozitare pentru accize şi reducerea nivelurilor de impozitare) care au redus veniturile bugetare. Succesul acestui program depinde de menţinerea disciplinei stricte în domeniul salariilor din sectorul de stat şi în cel al pensiilor, reducerea nivelurilor dobânzilor nominale şi reale şi securizarea finanţării externe relativ importante. 

Comisia Europeană apreciază că s-a făcut relativ puţin în domeniul reformelor fiscale cheie. Guvernul a introdus un număr de măsuri de îmbunătăţire a colectării impozitelor şi taxelor, în special pentru obligarea contribuabililor de a-şi plăti datoriile şi de a nu acumula noi datorii. O lege din 2000 permite ministerelor să preia controlul direct asupra societăţilor cu mari datorii de la FPS. Cu toate acestea, autorităţile nu au reuşit să schimbe practica utilităţilor publice de a acumula arierate, iar disciplina financiară în întreaga economie nu s-a îmbunătăţit. Au fost stabilite limite stricte ale nivelurilor arieratelor pentru cele mai mari 3 utilităţi publice, drept criterii cheie ale performanţelor, prin programele convenite cu FMI. Din păcate, acestea nu au fost îndeplinite în totalitate.

La 1 ianuarie 1999 a intrat în vigoare o nouă Lege a finanţelor publice locale, care stabileşte un grad extins al descentralizării fiscale. Legea defineşte sursele de venit pentru autorităţile locale împreună cu principiile organizării relaţiilor acestora cu autorităţile bugetare centrale. Ea defineşte, de asemenea, plafonul datoriei publice proprii. În 1999, autorităţile locale s-au confruntat cu dificultăţi practice serioase în colectarea veniturilor şi în definirea precisă a sarcinilor care le-au revenit în noul cadru legal. Acest lucru a condus, în principal, la o criză de finanşare a orfelinatelor.

În domeniul reformei sistemului de pensii, guvernul a anunţat că doreşte să adopte un număr de măsuri importante pentru aşezarea acestuia pe o bază financiară solidă.


În ciuda contribuţiilor ridicate şi în creştere, schema actuală "pay-as-you-go" contribuie la pierderi financiare importante. Ca parte a reformei sistemului de pensii, autorităţile au în vedere creşterea graduală a vârstei de pensionare, lărgirea bazei contribuţiilor, cumulată cu scăderea nivelurilor contribuţiilor, introducerea pilonului contribuţiilor pentru fondurile private de pensii şi creşterea valorii reale a pensiilor. Cu toate acestea, guvernul nu a fost capabil, apreciază Comisia Europeană, să definească noul sistem de pensii pe baza pilonilor respectivi. În plus, nu au fost evaluate corespunzător costurile fiscale ale acestor măsuri.

O altă potenţială povară asupra bugetului ar reprezenta-o sistemul plăţilor compensatorii. Intenţia autorităţilor a fost aceea a reducerii graduale a acestor programe şi introducerea unor politici mai active de susţinere a pieţei muncii.

Administrarea şi controlul politicii fiscale sunt îngreunate de existenţa unui mare număr de fonduri extrabugetare, cu propriile resurse şi controlate de către ministerele de resort. Guvernul intenţiona reducerea numărului acestor fonduri.

La sfârşitul anului 1999, îndatorarea internă şi externă era estimată a se ridica la 13% din PIB şi, respectiv, 22 % din PIB. Datoria publică internă a crescut rapid în 1998 şi 1999, date fiind dificultăţile guvernului de a accede la sursele de finanţare (externe şi interne). Cele mai multe surse de finanţare internă sunt pe termen scurt şi exprimate parţial în valută. O prioritate cheie a programului fiscal pentru 2000 şi, totodată, a Acordului stand-by convenit cu FMI o reprezintă folosirea veniturilor din privatizare şi a resurselor provenite din recuperarea creditelor bancare neperformante (de către fostul AVAB) pentru răscumpărarea bonurilor de tezaur.

Îndatorarea externă este, în cea mai mare parte, pe termen mediu şi lung şi, în mare parte, garantă de către guvern. În ultimii ani, guvernul a fost frecvent chemat să garanteze obligaţiile externe ale utilităţilor publice.

Comisia Europeană apreciază că, deşi privatizarea a avansat mult în ultimii ani, ea este departe de a fi considerată încheiată. Privatizarea marilor societăţi comerciale industriale s-a desfăşurat încet. Vânzarea acestora este îngreunată datorită mai multor factori, printre care nivelul ridicat al datoriilor, arieratelor către utilităţile publice, obligaţiilor de mediu şi presiunilor din partea unor grupuri de interese diferite. Schimbările frecvente în legislaţia privatizării şi a investiţiilor străine au reprezentat impedimente majore ale accelerării privatizării. În contextul programului PSAL convenit cu Banca Mondială, guvernul s-a obligat la privatizarea unui număr de societăţi foarte mari. Cu toate acestea, progresele în aplicarea programului au fost mult mai mici decât era de aşteptat. 

 

2. Proiectul bugetului de stat pe anul 2001

 

2.1. Fundamentul politicii fiscale şi bugetare în 2001

 

2.2. Situaţia bugetară în 2000

 

Conform Raportului care însoţeşte proiectul legii bugetului pe anul 2001, “În România, politica fiscală s-a realizat, în general, pe un orizont de timp scurt, ea reacţionând şi sacrificând creşterea economică durabilă şi modificările structurale pe termen lung pentru a putea rezolva presiunile imediate legate, în principiu, de costurile sociale. Deşi reformele în domeniul impozitării şi al gestionării bugetului au avut drept scop şi au fost concepute iniţial pentru satisfacerea cerinţelor trecerii la o economie de piaţă, modificarea, realizarea şi aplicarea lor ulterioară s-a făcut în funcţie de criterii imediate şi considerente de economie politică endogene şi fără stăpânirea priorităţilor, în condiţiile unor constrângeri bugetare severe explicite”.

Reforma fiscală întreprinsă în anul 2000 a avut ca obiective reducerea ratelor de impozitare la unele categorii de impozite, lărgirea bazei de impozitare şi promovarea principiului neutralităţii stimulentelor. 

Politica fiscală a avut un caracter restrictiv, cu obiectiv prioritar consolidarea stabilităţii macroeconomice prin controlul deficitului bugetar. 

Deşi bugetul pe 2000 a avut un deficit bugetar proiectat de 3% din PIB, prin depăşirea ţintei inflaţiei (stabilită iniţial la 27%), s-a ajuns la un deficit bugetar de 3,5%, în condiţiile unei inflaţii de 41%. În execuţie, deficitul bugetului general consolidat a fost de 3,7% din PIB, diferenţa de 0,2% s-a datorat, în principal, deficitului bugetului asigurărilor sociale de stat (4684,8 miliarde lei).

Se recunoaşte, de asemenea, impactul negativ asupra politicii fiscale pe care l-au avut arieratele, ele diminuând semnificativ veniturile bugetare. Până în prezent, nu s-a găsit o rezolvare a acestei probleme, în special pentru cele trei mari utilităţi (PETROM, CONEL şi ROMGAZ). La 31 octombrie 2000, nivelul de reducere al arieratelor nete pentru bugetul general consolidat al acestor trei mari societăţi atinsese doar 466,8 miliarde lei, faţă de ţinta iniţială de 1388 miliarde lei. 

Structura veniturilor bugetare în perioada 1999–2000 se prezintă astfel:

	
	mld lei
	
	% din PIB
	

	
	1999
	2000
	1999
	2000

	Total venituri:
	179 108,0
	250 702,8
	33, 2
	31,5

	Venituri fiscale
	164 729,3
	234 497,6
	30,5
	29,4

	Impozite directe
	100 941,4
	141 706,4
	30,5
	29,4

	din care:
	 
	 
	 
	 

	- impozit pe profit
	17 037,4
	20 334,3
	3,2
	2,6

	- impozit pe salarii şi venit
	28 436,9
	26 997, 9
	5,3
	3,4

	- contribuţii de asigurări sociale
	47 286,8
	86 293,6
	8,8
	10,8

	Impozite indirecte
	63 787,9
	92 791,2
	11,8
	11,6

	din care:
	 
	 
	 
	 

	- TVA
	32 471,2
	50 438,7
	6,0
	6,3

	- accize
	14 977,9
	18 701,3
	2,8
	2,3

	- taxe vamale
	7 846,7
	8 702,3
	1,5
	1,1

	Venituri nefiscale
	8 845,7
	15 095,5
	1,6
	1,9

	Venituri din capital
	5 533,0
	785,6
	1,0
	0,1

	Donaţii
	 
	324,1
	 
	 


Sursa: Raport privind proiectul bugetului de stat pentru anul 2001

Veniturile bugetului general consolidat încasate în 2000 au reprezentat 31,5% din PIB, faţă de 33,2% în 1999, scăderea cauzată de măsurile de reformă fiscală întreprinse.

	
	mld lei
	
	% din PIB
	

	
	1999
	2000
	1999
	2000

	Total cheltuieli din care:
	189 186,2
	297 792,9
	35,1
	35,1

	Cheltuieli de personal
	26 706,6
	44 003,8
	5,0
	5,5

	Cheltuieli materiale şi servicii
	36 016,9
	55 372,9
	6,7
	7,0

	Dobânzi aferente datoriei publice
	28 580,4
	39,054,8
	5,3
	4,9

	Subvenţii şi prime
	8 678,0
	13 194,6
	1,6
	1,7

	Transferuri
	73 172,3
	102 246,5
	13,6
	12,8

	Cheltuieli de capital
	15 314,7
	22 326,3
	2,8
	2,8

	Împrumuturi acordate
	717,3
	3 594,9
	0,1
	0,5


Sursa: Raport privind proiectul bugetului de stat pentru anul 2001

 

2.3. Deficitul bugetar 

 

În 1997, deficitul bugetar a fost finanţat în proporţie de 16% de pe piaţa internă şi 84% de pe cea externă. În 1998 şi 1999, raportul s-a inversat. Conform Raportului deja menţionat, “această situaţie a creat presiuni pe piaţa creditului şi rate înalte ale dobânzilor”.

În anul 2000, finanţarea deficitului bugetar s-a asigurat în proporţie de 34% de pe piaţa internă şi, respectiv, 65% de pe cea externă. “Finanţarea în proporţie însemnată a deficitului bugetar de pe piaţa internă, precum şi costul ridicat al creditului bancar a determinat restrângerea creditului în economie către sectorul neguvernamental”.

Venituri, cheltuieli şi deficit bugetar în perioada 1996–2000 (% din PIB)

	 
	1996
	1997
	1998
	1999
	2000

	Venituri
	30,0
	30,6
	32,0
	34,3
	31,5

	Cheltuieli
	33,8
	34,1
	35,6
	36,2
	35,2

	Deficit
	-3,8
	-3,5
	-3,6
	-1,9
	-3,7


Sursa: Raport privind proiectul bugetului de stat pentru anul 2001

 

2.4. Orientările politicii fiscale pentru anul 2001

 

Principalele măsuri pe care actualul guvern le are în vedere, în plan fiscal, pentru anul 2001 vizează:

- acordarea de facilităţi fiscale pentru sprijinirea IMM-urilor, constând în scutirea de taxe vamale pentru maşinile, instalaţiile şi echipamentele industriale; neimpozitarea cotei-părţi din profitul brut reinvestit, reducerea impozitul pe profit cu 20% în cazul creării de noi locuri de muncă;

- revizuirea sistemului actual de accize, prin majorarea nivelului cotelor la unele categorii de produse;

- impozitarea venitului agricol pentru suprafeţe de peste 10 ha.

Gradul de fiscalitate (reprezentând raportul între veniturile fiscale încasate şi PIB) proiectat pentru acest an este de 30,9% faţă de 29,4% în 2000.

Guvernul nu intenţionează să majoreze cotele de impozitare, ci are în vedere îmbunătăţirea gradului de colectare a obligaţiilor curente şi restante. Măsurile vizate sunt:

- intensificarea controlului fiscal la cei mai mari datornici;

- extinderea măsurilor de executare silită prin instituirea popririi pe disponibilităţile bancare ale debitorilor şi/sau terţilor;

- concentrarea activităţii de executare imobiliară la nivel fiscal judeţean;

- urmărirea respectării datelor de efectuare a plăţilor, în cazul debitorilor care au beneficiat de eşalonarea la plată a sumelor restante;

- compensarea sumelor virate în plus la bugetul de stat, sau cele de rambursat la TVA şi accize.

Structura veniturilor bugetului general consolidat (2000–2001)

	
	mld lei
	
	% din PIB
	

	
	2000
	2001
	2000
	2001

	Total venituri:
	250 702,8
	352 995,1
	31,5
	32,6

	Venituri fiscale
	234 497,6
	335 152,8
	29,4
	30,9

	Impozite directe
	141 706,4
	200 441,1
	29,4
	18,5

	din care:
	 
	 
	 
	 

	- impozit pe profit
	20 334,3
	25 777,0
	2,6
	2,4

	- impozit pe salarii şi venit
	26 997, 9
	31 750,0
	3,4
	2,9

	- contribuţii de asigurări sociale
	86 293,6
	128 931,8
	10,8
	11,9

	Impozite indirecte
	92 791,2
	134 711,7
	11,6
	12,4

	din care:
	 
	 
	 
	 

	- TVA
	50 438,7
	71 517,0
	6,3
	6,6

	- accize
	18 701,3
	31 562,0
	2,3
	2,9

	- taxe vamale
	8 702,3
	10 409,0
	1,1
	1,0

	Venituri nefiscale
	15 095,5
	17 104,3
	1,9
	1,6

	Venituri din capital
	785,6
	318,0
	0,1
	 

	Alte venituri
	324,1
	420,0
	 
	 


Sursa: Raport privind proiectul bugetului de stat pentru anul 2001

Veniturile bugetului general consolidat sunt estimate la 352 995,1 miliarde lei (32,6% din PIB) , în creştere cu 1,1% faţă de 2000. În plus, se mizează pe un sistem îmbunătăţit de colectare a veniturilor bugetare.

Bugetul general consolidat înregistrează o creştere a impozitelor directe cu 0,7% din PIB, iar cele indirecte 0,8%. 

Impozitele directe deţin o pondere de 18,5% din PIB, iar impozitele indirecte reprezintă 12,4% din PIB.

 

2.5. Politica cheltuielilor bugetare

 

Politica bugetară are în vedere creşterea eficienţei şi transparenţei cheltuielilor bugetare. Aceasta se va realiza prin:

- stabilirea priorităţilor naţionale, “în funcţie de cerinţele interne şi conjunctura internaţională”;

- stabilirea priorităţilor la nivelul fiecărui minister;

- asigurarea cofinanţării proiectelor şi programelor convenite cu UE şi cu organismele financiare internaţionale;

- asigurarea finanţării domeniilor prioritare stabilite prin angajamentelor României convenite cu UE şi NATO;

- extinderea numărului ministerelor care elaborează bugetul pe bază de programe. 

- includerea a şapte fonduri speciale în bugetul de stat şi desfiinţarea unui fond special.

Finanţarea bugetară a principalelor domenii este repartizată astfel :

- asistenţa socială, alocaţii pentru copii, pensii – 10,6% din PIB (faţă de 9,7% în 2000);

- învăţământ – circa 4% din PIB;

- sănătate – 3,7% din PIB, reprezentând acelaşi nivel cu cel din 2000;

- agricultura – 1% din PIB, luându-se în considerare şi cheltuielile din fondul de dezvoltare al agriculturii şi cele din fondurile de cofinanţare a programului SAPARD;

- industria – 0,9% din PIB, în creştere cu 0,1% faţă de anul trecut;

- transporturi, servicii şi dezvoltare publică şi locuinţe – 4,7% din PIB, cu 0,1% mai mult faţă de nivelul din 2000;

- apărare naţională – 1,5%, din PIB, la care se adaugă şi alte surse şi venituri extrabugetare, pentru a se asigura echivalentul a circa 1 miliard de dolari;

- ordine publică – 1,9% din PIB.

 

2.6. Structura cheltuielilor bugetare

 

Cheltuielile bugetare proiectate pentru anul 2001 sunt de 393 099,3 miliarde lei (36,3% din PIB faţă de 35,1% în 2000), fiind calculate pentru dimensionarea deficitului bugetului general consolidat la 3,7% din PIB şi ţinând cont de estimarea veniturilor bugetare. Cheltuielile ar urma să fie orientate spre stimularea ofertei interne de bunuri şi servicii şi spre restructurarea cererii din economie.

 

	 
	 
	mld. lei
	% din PIB
	 

	 
	2000
	20001
	2000
	20001

	Total cheltuieli din care:
	279 792,9
	393 099,3
	35,1%
	36,3%

	Cheltuieli de personal
	44 003,8
	57 707,0
	5,5
	5,3

	Cheltuieli materiale şi servicii
	55 372,0
	73 430,7
	7,0
	6,8

	Dobânzi aferente datoriei publice
	39 054,8
	48 278,4
	4,9
	4,5

	Subvenţii şi prime
	13 194,8
	48 278,4
	1,7
	1,6

	Transferuri
	102 246,5
	155 278,1
	12,8
	14,3

	Rezerve
	 
	2 032,3
	 
	0,2

	Cheltuieli de capital
	22 326,3
	37 556,9
	2,8
	3,4

	Împrumuturi acordate 
	3 594,9
	1 241,7
	0,5
	0,1


Sursa: Raport privind proiectul bugetului de stat pentru anul 2001

Cheltuielile de personal sunt proiectate în scădere cu 0,2% din PIB faţă de 2000, ţinând cont de proiectata reducere a posturilor din ministere şi agenţiile guvernamentale şi de politica de monitorizare a salariilor nominale în administraţia publică. Guvernul intenţionează creşterea salariilor bugetare doar cu rata creşterii medii a preţurilor de consum.

 

2.7. Deficitul bugetar proiectat pentru 2001

 

Guvernul prevede pentru 2001 un deficit bugetar mai mare de 3%, "deoarece ca ţară angajată într-un proces economic de transformare, face faţă unor presiuni suplimentare de cheltuieli guvernamentale rezultate din necesitatea:

- îmbunătăţirii infrastructurii;

- alocării de fonduri pentru susţinerea sistemului de asigurări de sănătate şi pensii etc.;

- dezvoltării regionale;

- susţinerii agriculturii".

Deficitul bugetar propus pentru 2001 este de 3,7% din PIB şi are în vedere realizarea unei corelaţii cu indicatorii macroeconomici (PIB, creştere economică, rata inflaţiei) şi finanţarea sa neinflaţionistă, cu preponderenţă din surse externe pentru a elibera surse interne de finanţare pentru sectorul privat.

 

2.8. Orientările politicilor fiscală şi bugetară în perioada 2002 - 2004

 

2.8.1. Perspective macroeconomice 2002 - 2004

 

Perspectivele macroeconomice pentru această perioadă sunt creşterea reală şi durabilă a PIB şi îmbunătăţirea standardului de viaţă.

Opţiunile strategice sunt, conform guvernului, următoarele:

- asigurarea creşterii economice bazate pe: sporirea ratei investiţiilor, îmbunătăţirea substanţială a mediului de afaceri, dezvoltarea competiţiei de piaţă şi calmarea inflaţiei.

- realizarea macrostabilizării prin progrese semnificative ale reformei structurale şi în domeniul disciplinei financiare; dezvoltarea pieţei interne; stimularea producţiei interne; accelerarea procesului de privatizare şi sprijinirea IMM-urilor.

Estimările guvernului cu privire la evoluţia indicatorilor macroeconomici se prezintă astfel:

	 
	2002
	2003
	2004

	PIB
	+ 5,4
	+ 5,8
	+ 6,3

	Producţia industrială
	+ 5,8
	+ 6,0
	+ 6,0

	Producţia agricolă
	+ 4,5
	+ 5,2
	+ 5,8

	Export
	+ 6,8
	+ 7,7
	+ 9,1

	Import
	+ 6,0
	+ 6,1
	+ 7,0

	Rata inflaţiei
	18,0
	12,0
	9,0

	Rata şomajului
	9,2
	8,7
	8,1


Sursa: Raport privind proiectul bugetului de stat pentru anul 2001

 

2.8.2. Politica fiscală

 

Pe termen mediu se urmăreşte crearea „unui sistem modern de impozite care să stimuleze munca, economisirea, investiţiile şi să asigure în acelaşi timp un regim de echitate general”. 

Măsurile propuse sunt următoarele:

- îmbunătăţirea legislaţiei privind TVA şi armonizarea acesteia cu legislaţia UE;

- alinierea cotelor accizelor la nivelul minim legiferat în Uniune, introducerea sistemului de antrepozitare a produselor supuse accizelor;

- unificarea legislaţiei în materie de impozite prin elaborarea Codului fiscal.

Impozitele directe vor avea următoarea evoluţie:

- impozitul pe venit va înregistra o uşoară creştere ca pondere în PIB;

- contribuţiile de asigurări sociale vor continua să deţină ponderea cea mai mare din PIB.

Impozitele indirecte se vor prezenta astfel:

- TVA va continua să ocupe o pondere importantă în PIB, fiind impozitul indirect cu cel mai ridicat randament fiscal; reducerea sa uşoară din PIB va fi determinată de modificarea comportamentului de consum al populaţiei, în favoarea creşterii înclinaţiei spre economisire;

- accizele îşi menţin ponderea din PIB, urmărindu-se alinierea la cotele de accize la legislaţia comunitară.

 

2.8.3. Politica bugetară

 

Pe termen mediu este preconizată creşterea ponderii cheltuielilor bugetare din PIB. Principalele priorităţi în perioada 2002–2004 vor fi reevaluate, „astfel încât să reflecte reducerea rolului statului în economie şi funcţionarea eficientă şi necondiţionată a forţelor pieţei”:

- extinderea bugetului pe bază de programe şi la alţi ordonatori de credite, ţinând cont că, potrivit acestei metode, priorităţile bugetare au o fundamentare riguroasă, pe baza raportului cost-beneficiu;

- alocarea unor sume importante cheltuielilor bugetare cu drepturi legate de investiţiile în capitalul uman;

- direcţionarea de fonduri pentru crearea unui sistem solid de asigurări sociale şi de asistenţă socială;

- cheltuielile de protecţie socială vor urmări direcţionarea acestora spre cele mai defavorizate grupuri sociale;

- încurajarea politicilor de dezvoltare regională.

 

3. Exigenţele FMI

 

FMI salută depăşirea crizei macroeconomice, considerând că stabilizarea înregistrată anul trecut este un semn bun al evoluţiei economice viitoare. Pe de altă parte, însă, această stabilizare macroeconomică nu este deplină, o dată ce România a atins anii trecuţi cea mai înaltă rată a inflaţiei din toate statele central şi est europene. Principalele cauze ale presiunii inflaţioniste sunt, pe de o parte, politica salarială, ca semn al reformei nefinalizate a economiei, iar pe de altă parte, politica cursului de schimb, care reflectă condiţiile monetare.

Liberalizarea preţurilor, realizată în 1997 este, în opinia FMI, încă distorsionată într-un mod însemnat de către subvenţiile acordate economiei şi, în special, agriculturii. Preţurile şi tarifele încă administrate au crescut vertiginos în ultimii ani. De asemenea, preţurile agricole nu sunt încă rezultatul mecanismelor pieţei. 

Politica salarială este considerată de către FMI ca fiind, la rândul ei, generatoare a inflaţiei. Majorările salariale care nu au ca bază creşterea productivităţii generează presiuni inflaţioniste; de asemenea, creşterile salariale masive ca răspuns la inflaţia iniţială generează inerţie inflaţionistă, alimentând, la rândul ei, presiunile inflaţioniste.

Rezultate bune în combaterea inflaţiei au fost obţinute în anii în care nu s-au realizat majorări salariale semnificative, situaţie constatată de către oficialii FMI.

De aceea, politica salarială este considerată o măsură cheie a guvernului României.

Concluzia FMI este aceea că inflaţia a fost determinată, în România, de către politicile macroeconomice laxe şi de către indisciplina financiară răspândită. Inflaţia este generată de acumulările monetare ale deficitelor fiscale şi cvasifiscale şi de creşterile salariale nesusţinute de productivitate şi finanţate de către arierate şi a fost menţinută de inerţia inflaţionistă determinată şi de preţurile administrate.

Dacă România doreşte să realizeze progrese pe termen mediu în scăderea inflaţiei, trebuie ca politica monetară să fie susţinută de cea a veniturilor, de politica fiscală şi de progrese în domeniul disciplinei financiare. De asemenea, în opinia FMI, politica fiscală a contribuit într-un mod important la eforturile de stabilizare macroeconomică; cu toate acestea, misiunea FMI avertizează că poziţia fiscală a României rămâne precară.

În domeniul politicii fiscale, FMI recomandă reducerea („privatizarea”) funcţiilor statului, pentru a le pune în concordanţă cu resursele bugetare disponibile. Altfel spus, se doreşte eliminarea operaţiunilor cvasifiscale (care, oricum, au fost reduse masiv sau incluse în bugetul general consolidat după 1997), prin care se subvenţionează indirect ramuri economice (industriale sau agricultura), ceea ce generează deficite cvasifiscale. Acest fapt este pus în legătură cu capacitatea statului de administrare şi colectare a impozitelor. FMI avertizează guvernul asupra unei opţiuni care trebuie făcută: fie să se îmbunătăţească sistemul de colectare al veniturilor bugetare, fie să se reducă cheltuielile bugetare legate de asistenţa socială.

FMI rămâne la părerea că deficitul fiscal vizat de Strategia economică pe termen mediu, de 3% pe termen mediu, trebuie considerat drept limită superioară a sa, date fiind consideraţiile legate de nivel scăzut al datoriei publice din PIB (20% la sfârşitul anului 1999), de surplusurile primare proiectate şi de sporirea finanţării externe.

Nivelul deficitului bugetar trebuie menţinut, ţinând cont şi de cheltuielile viitoare pe care le va implica pregătirea aderării la NATO şi la UE, precum şi de costurile reformei economice, în general. De asemenea, vor spori cheltuielile legate de asistenţa socială, de pensii şi cele pentru mediu.

FMI recunoaşte importanţa reformelor întreprinse de autorităţile române în domeniul politicii veniturilor: reducerea importanţei impozitului pe venit (pe de altă parte, însă, au crescut contribuţiile la sistemul asigurărilor sociale) şi creşterea ponderii impozitelor indirecte, considerate a fi mai uşor de colectat şi de administrat.

Reforma întreprinsă în 2000 a redus nivelul legal al impozitului pe profitul societăţilor comerciale la un nivel comparativ standardelor regionale, îmbunătăţind climatul investiţional. FMI consideră benefică eliminarea scutirilor fiscale acordate întreprinderilor şi abrogarea legislaţiei stimulative, nivelul legal al impozitării scăzând de la 38% la 25%, fiind introdusă o reducere de 10% a impozitului, ceea ce a reprezentat o ajustare indirectă a inflaţiei prin sistemul de impunere. 

Oficialii FMI au sesizat trei domenii care necesită măsuri de reformă: 

1. situaţia acumulării arieratelor, datorată nivelului scăzut al penalităţilor, ceea ce a permis erodarea valorii reale în timp a acestora;

2. cazul contractelor de colaborare, care deşi nu exercită presiune asupra sistemului de pensii, contribuie la diminuarea contribuţiilor bugetare şi 

3. evoluţia sistemului de pensii.

În privinţa politicii cheltuielilor bugetare, FMI remarcă reforma întreprinsă începând cu 1999, de reducere a cheltuielilor primare. Pe termen mediu, acest lucru poate atrage îmbunătăţirea poziţiei fiscale. Cu toate acestea, problema care rămâne este aceea a lipsei de durabilitate a sistemului de pensii. Cheia succesului în domeniul politicii cheltuielilor o reprezintă, în opinia FMI, reducerea personalului din administraţia publică. Această măsură are la bază şi considerentul presiunii asupra salariilor din sectorul privat. Prin această reducere de personal, administraţia şi-ar putea îmbunătăţi politica salarială şi ar putea creşte cheltuielile materiale cu angajaţii.

 

 

 

ANEXE

 

Acoperirea datelor fiscale în statele candidate la UE

	 
	Sectorul public
	Fonduri extrabugetare

	Bulgaria
	Bugetul de stat
	La începutul anului 1999 existau mai mult de 1000 de fonduri extrabugetare; cu toate acestea, autorităţile au realizat progrese considerabile în consolidarea acestora în sistemul Trezoreriei

	Cipru
	Bugetul central (bugetul ordinar, bugetul asigurărilor sociale şi fondurile extrabugetare)
	Fondul special de rezervă, fondul maritim şi fondul de împrumuturi publice

	Cehia
	Bugetul central (fondurile bugetar, extrabugetare şi fondul de sănătate) şi bugetele locale
	5 fonduri extrabugetare

	Estonia
	Bugetul central, fondul pentru asistenţă socială, fondul de asigurare medicală, fondul extrabugetar forestier şi fondul de mediu, bugetele locale
	Un mare număr de fonduri extrabugetare

	Ungaria
	Bugetul central, fondurile extrabugetare, fondurile de asistenţă socială şi bugetele locale
	2 fonduri extrabugetare: fondul pentru piaţa muncii şi fondul central nuclear

	Letonia
	Bugetul central, bugetul central special (care include bugetul fondului special pentru asistenţă socială), bugetele locale şi bugetele speciale ale autorităţilor locale
	Un mare număr de bugete speciale reprezentând circa 50% din cheltuielile bugetare

	Lituania
	Unităţile bugetare ale bugetului central, cele mai multe fonduri extrabugetare (incluzând: fondul din privatizare şi fondul pentru reforma agricolă), fondul pentru asigurări sociale de stat şi fondul de sănătate
	Fonduri bugetare separate pentru sănătate şi asigurări sociale. Există, de asemenea, un mare număr de „venituri speciale” constituite în afara bugetului

	Malta
	Conturi consolidate incluzând bugetul central, bugetele locale, bugetul băncii centrale şi cel al asistenţei sociale
	Regim neclar

	Polonia
	Bugetul central, fondurile extrabugetare şi fondul asistenţei sociale, bugetele locale şi fondurile locale extrabugetare
	13 fonduri extrabugetare

	România
	Bugetul de stat, bugetele locale şi fondurile extrabugetare. Consolidarea este limitată
	20 de fonduri extrabugetare la nivel central şi local (incluzând şi 9 fonduri centrale de asistenţă socială)

	Slovacia
	Doar bugetele central şi cele locale; sunt excluse toate fondurile extrabugetare, inclusiv cele 12 fonduri de stat: asistenţă socială, muncă, privatizare şi asigurări de sănătate
	12 fonduri de stat

	Slovenia
	Conturi consolidate pentru bugetul de stat, fondul de sănătate, fondul de pensii şi bugetele locale
	2 mari fonduri extrabugetare – sănătate şi pensii. Există, de asemenea, un mare număr de operaţiuni extrabugetare cu regimuri legale variate (fonduri, instituţii publice)

	Turcia 
	Nu există o prezentare a bugetului. Autorităţile folosesc un concept de buget general consolidat care include bugetul central consolidat, 4 fonduri extrabugetare, bugetele locale şi 8 întreprinderi de stat
	64 de fonduri extrabugetare


Cadrul politicii fiscale pe termen mediu în statele candidate

	 
	Evaluarea comună
	Program FMI
	Cadrul intern al politicii fiscale

	Bulgaria
	Mai 1999
	Da, Facilitate extinsă a Fondului
	Da

	Cipru
	Nu
	Nu
	Da

	Cehia
	Septembrie 1999
	Nu
	Da

	Estonia
	Martie 2000
	Da, acord stand–by preventiv 
	Da

	Ungaria
	Iunie 1997 şi aprilie 2000
	Nu
	Da

	Letonia
	Da
	Nu
	Da

	Lituania
	Iunie 2000
	Da, Acord stand–by preventiv 
	Da

	Malta
	Nu
	Nu
	Nu

	Polonia
	Martie 2000
	Nu
	Da

	România
	În pregătire
	Da, Acord stand–by 
	Da

	Slovacia
	Februarie 2000
	Nu
	Da

	Slovenia
	Noiembrie 1998
	Nu
	Nu

	Turcia
	Nu
	Da, Acord stand–by 
	nu

